Seun skiet verdagte dood tydens hoewe-aanvalSean Henry Bates (19) kort ná die aanval. Foto: Verskaf ŉ 19-jarige man het Donderdagoggend verbete geveg om hom en sy weduwee-ma teen twee aanvallers op hul kleinhoewe buite Polokwane (Pietersburg) in Limpopo te beskerm. Sean Henry Bates, ŉ tegnikus, en sy ma, Sandra, was die oggend alleen op hul kleinhoewe in die Tweefontein-omgewing waar hulle al 11 jaar woon, toe twee mans hulle omstreeks 03:00 oorval het terwyl hulle geslaap het. Bates se pa is vier jaar gelede oorlede weens ŉ hartaneurisme. “Ons vermoed hulle het ons waghond uit die erf gelok en hom buite die hek toegemaak,” het Bates Vrydag aan Maroela Media gesê. “Die mans het toegang tot die huis verkry deur die diefwering by ons sitkamer oop te sny. Van daar is hulle na ons kombuis waar een hom met ŉ mes bewapen het. Die ander man was met ŉ hamer bewapen.” Bates het gesê die verdagtes is eerste na sy kamer waar hulle sy kamerdeur met die hamer oopgeslaan het. Bates en sy ma het van die lawaai wakker geword en besef daar is moeilikheid. “Dit het alles so vinnig gebeur. Ek het begin wakker word, toe oorval die mans my op my bed. Ek het op my rug gelê en hulle probeer afweer deur hulle te skop. Hulle het my oorweldig en ek het ophou terugbaklei.” Een van die mans het Bates aangehou terwyl die ander sy kamer geplunder het. Sandra het haar intussen in haar slaapkamer toegesluit en begin skreeu, waarna die mans op haar afgestorm het. Dit het Bates genoeg tyd gegun om sy vuurwapen uit sy kluis te kry. “Ek was in die gang op pad na my ma se kamer toe een van die mans op my afstorm. Ek het ŉ waarskuwingskoot afgevuur, maar hy het steeds na my toe gekom. Ek het hom toe een keer in die bors geskiet. Dit het hom ook nie gestuit nie, waarna ek nog ŉ skoot afgevuur het,” het Bates verduidelik. Albei mans het hom oorweldig en op sy bed vasgepen. Die verdagte met die mes het Bates op sy bed aangeval en begin steek. Bates het snywonde aan die agterkant van sy kop en op sy linkerelmboog opgedoen. “My ma het in daai stadium op die een of ander wyse die mes uit die man se hande gekry. Hulle gryp toe my DVD-speler onder my televisie uit en slaan my oor die kop daarmee. Ek het nog ŉ skoot afgevuur waarna hulle weggehardloop het.” Die verdagtes is by dieselfde venster uit as waardeur hulle toegang tot die huis verkry het. “Een van hulle het buite die huis inmekaargesak. Sy medepligtige het hom nog probeer help en so ’n paar meter ver gesleep, maar daarna agtergelaat en weggehardloop toe hy besef die man is dood.” Dié verdagte het met Bates se skootrekenaar, beursie en tabletrekenaar weggekom. Die Tweefontein Gemeenskapspolisiëringsforum (GPF) is ontbied. Die GPF, polisie en paramedici was kort daarna op die toneel. Bates is na ŉ nabygeleë hospitaal geneem waar hy sowat 22 steke aan sy kopwond en sewe steke aan sy elmboog moes kry. Hy is reeds ontslaan en sterk by die huis aan. Sandra het skraapwonde en blou kolle opgedoen, “maar darem niks wat eens ŉ pleister benodig nie”. “Ek wil net baie dankie sê aan die Tweefontein-GPF en die polisie wat so vinnig gereageer het. Hulle was baie behulpsaam,” het Bates bygevoeg. ŉ Saak van moord is teen Bates aanhangig gemaak, maar dit is standaardprosedure en die senior staatsaanklaer sal beslis of hy binne sy regte uit selfverdediging opgetree het. Kapt. Ntobeng Phala, woordvoerder van die Polokwane-polisie, het die voorval bevestig. Hy het gesê die verdagte wat gesterf het, is 30 jaar oud. “Die polisie ondersoek ŉ saak van huisroof en moord. Niemand is nog in hegtenis geneem nie. Die ondersoek duur voort,” het Phala gesê.